
Utangulizi
Makala hii imeandaliwa kwa ajili ya kusherekea miaka hamsini ya uhuru yaliyofanyika katika Chuo cha Mtakatifu Augustino cha Tanzania kampasi ya Mwanza tarehe 25/11/2011. Makala hii imegawanyika katika sehemu kuu nne, ambapo sehemu ya kwanza inahusisha maana ya katiba na sifa za katiba bora ya nchi, sehemu ya pili imeongelea historia ya utungaji wa katiba Tanzania tokea uhuru, sehemu ya tatu imeongelea mafanikio na changamoto katika maendeleo ya kikatiba ndani ya miaka hamsini ya uhuru na sehemu ya nne nay a mwisho imeongelea mchakato kuelekea katiba mpya. Na mwisho kabisa ni hitimisho la mwandishi.

SEHEMU YA KWANZA
Maana ya katiba 
Katiba ya nchi kwa uhalisia wake ni zaidi ya kanuni na sheria zinazoratibu jamii na serikali, na pia ni zaidi ya mkataba kati ya wananchi na watawala. Katiba ni kitambulisho kinachoonyesha utashi wa taifa zima, ni kiakisi cha historia woga, mtazamo, taswira, matarajio na roho ya taifa. Katiba ndiyo sheria kuu ya nchi, Sera za Serikali na Sheria za nchi lazima zitokane na kufungamana na katiba ya nchi. Kama taifa lina katiba mbaya isiyolinda haki za wananchi, basi sheria na mfumo wa utoaji wa haki utakuwa mbaya na usiotenda haki. Kama katiba ya nchi na sheria zake havilindi haki, basi watendaji wa vyombo vya dola hawatatenda haki kwa kuwa haki haipo kisheria. Vile vile katiba inatakiwa iwe ni mali ya wananchi wenyewe na sio watawala, hapa ninamaanisha kuwa katiba lazima itokane na matakwa ya wananchi wote kutoka katika makundi yote na siyo itokane na matakwa ya watawala au kundi la watu fulani, kwani kama katiba haitatokana na matakwa ya wananchi itakosa uhalali mbele ya wananchi ambao ndio hasa wamiliki wa nchi na katiba. Hivyo ili nchi iwe na serikali inayofata misingi ya utawala bora wenye kuheshimu utu wa mtu na haki za binadamu huku ikilinda maadili na utashi wa wananchi lazima kuwe na katiba bora ambayo ndiyo itakuwa mwanga na dira ya watawala na watawaliwa katika kufanya majukumu yao ya kila siku.
Pamoja na mambo mengine katiba inakazi kuu zifuatazo:- 
Kuipa serikali uhalali, yaani kukubalika na kuheshimika na wananchi ambao imepewa jukumu la kuwaongoza. Serikali yeyote ambayo ama haifati misingi iliyomo kwenye katiba ya nchi au inatumia misingi ya katiba ambayo haikubaliki na wananchi wote haiwezi kuwa na uhalali mbele ya wanachi wake na hivyo japo wananchi watatii maamuzi na maagizo ya watawala lakini haiwezi kukubalika wala kuheshimika machoni pao.
Kazi nyingine ni kuweka na kuaanzisha muundo wa serikali kwa kuweka na kuonyesha mamlaka na kazi za taasisi na idara mbalimbali za serikali. Mfano ni kazi ya katiba kuweka mamlaka na mipaka ya mamlaka za utendaji (excutive), mamlaka za kutunga sheria (legislature) na mamlaka za utoaji haki (judiciary).
Kazi nyingine ya katiba ni kuweka ukomo wa madaraka ya watawala kwa kuweka haki za binadamu ili kulinda watu wake. Katiba yeyote ile ambayo inafata misingi ya utawala bora na demokrasia safi lazima itoe haki za binadamu kwa kila raia wake kulingana na maadili ya nchi. 

Sifa za Katiba Bora ya Nchi
Katiba yeyote ile ili iweze kukizi matakwa ya kuwa Katiba bora lazima iwe na izingatiye mambo yafuatayo:
Katiba bora lazima itokane na wananchi wenyewe na lazima itamke wazi kuwa wananchi watakuwa ndio wenye mamlaka ya kuamua mustakabali wa nchi yao, yaani wananchi ndiyo watakuwa chanzo na mwisho wa madaraka na mamlaka yote ndani ya nchi na kwamba serikali itapata madaraka na mamlaka kutoka kwa wananchi. Pamoja na hayo kanuni hii ya katiba haitakuwa na maana kama watawala watajihodhia madaraka na kudharau maoni na maamuzi ya wananchi. Hivyo ni muhimu kwa serikali ambayo ndiyo imepewa jukumu na wajibu na wananchi wa kuhakikisha kuwa katiba na sheria nyingine zinaheshimika waheshimu maoni na matakwa ya wananchi kwa vitendo.
Mgawanyo wa madaraka; katiba bora lazima itowe mgawanyo wa madaraka baina ya taasisi na vyombo mbalimbali vya serikali ili kusiwepo na mwingiliano wa kimadaraka baina ya chombo kimoja na kingine, vilevile ili iweze kuhakikisha kuwa kunakuwa na kutazamana na kurekebishana baina ya taasisi za serikali. Mfano katiba lazima iweke mgawanyo wa madaraka baina ya mamlaka ya utekelezaji (excutive), mamlaka ya utoaji haki (legislature) na mamlaka ya utungaji sheria na usimamizi wa utekelezaji wa shughuli za umma (legislature), yaani mamlaka ya serikali lazima yetekelezwe na vyombo tofauti, watendaji ndani ya mamlaka hizi wawe tofauti na tatu kazi za mamlaka hizi lazima ziwe tofauti. Japokuwa haizekani kuwa na mgawanyo wa madaraka katika hali ya kawaida utendaji, hata hivyo inabidi kuwe na mgawanyo ambao utawezesha kuwepo kwa uwezekano wa mamlaka moja kusimamia nyingine pasipo mgongano wa kimaslahi kwa watendaji wa mamlaka moja na nyingine lakini kuwezesha pia mamlaka moja kutokuingilia na hata kushawishi kwa namna Fulani maamuzi ya mamlaka nyingine.
Bunge lenye uwakilishi wa watu, katiba bora lazima iweke misingi ambayo itahakikisha kuwa watawala wanaongoza wananchi wanakuwa ni wawakilishi wa watu wanao waongoza. Katika nchi ya kidemokrasia wananchi lazima wawe na uwezo wa kumwingiza madarakani kiongozi wanayemtaka na kumtoa pale wanapoona kuwa kiongozi huyo hatimizi uwakilishi waliomtuma kuufanya. Hivyo katiba bora lazima itoe mfumo wa kuwezesha wananchi kumchagua kiongozi wao na kumtoa pale wanapoona hatimizi matakwa yao.  Pia katika kutekeleza hili wananchi wote lazima wawe na usawa wa maamuzi na pasiwepo na mfumo wa kufanya kundi fulani la watu linakuwa na maamuzi makubwa kuliko kundi jingine kwa njia yeyote ile. Hivyo bunge linalotokana na katiba bora lazima liundwe na wabunge ambao wamechaguliwa na watu wanaowawakilisha na si vinginevyo. Mfano mwakilishi wa walemavu bungeni basi achaguliwe na walemavu wenyewe, mwakilishi wa vijana na kina mama achaguliwe na watu hao nakadhalika.
Uhuru wa mahakama; katiba bora lazima iweke mazingira ambayo yatawezesha vyombo vya maamuzi yaani mahakama na mamlaka nyingine zenye kazi sawa au zenye kufanana na kazi za mahakama zinakuwa huru katika kutoa maamuzi kwa mujibu wa sheria. Hivyo katiba lazima ihakikishe kuwa watendaji wa mamlaka hizi hawaingiliwi na wanatoa maamuzi yao bila kuwa na woga au vikwazo vya aina yeyote ile kutoka katika mamlaka nyingine yeyote ile. Hili linawezekana ikiwa watendaji wa mamlaka hizi wanateuliwa na mamlaka huru, hawaondolewi madarakani ila kwa sababu maalumu, hawahamishi au kubadilishwa nyadhifa zao bila ridhaa yao wenyewe na mwisho masilahi yao yanakuwa ni mazuri na yanatolewa na mfuko ambao umeanzishwa na katiba yenyewe.
Utawala wa sheria, ni msingi mwingine ambao katiba bora lazima iuweke. Katiba bora lazima iweke mfumo ambao utahakikisha kuwa kunakuwa na utawala wa sheria (rule of law). Hata hivyo ni muhimu kujua kuwa katika nchi ya kidemokrasia utawala wa sheria ni zaidi ya kutawala kwa mujibu wa sheria. Kwa mujibu wa Issa Shivji na wengine katika kitabu chao cha Constitution and Legal System in Tanzania (Katiba na Mfumo wa Sheria za Tanzania) utawala wa sheria umetafriwa kuwa ni “utawala ambao viongozi wake wanaongoza na mamlaka zao zinatokana na ni kwa mujibu wa sheria, ambazo zimetungwa na wawakilishi waliopewa mamlaka ya kutunga sheria na wananchi, na sheria hizo ni za haki na usawa, pia watunzi wa sheria wasiwe watu wanaoamua maana ya sheria husika, na kwamba sheria hizo ziwape usawa watu wote bila kujali matabaka yao na mwisho sheria hizo zisiwe kinyume na haki za binadamu”.[footnoteRef:1] Hivyo watawala wanaweza kuongoza kwa mujibu wa sheria lakini bila kuwa na utawala wa sheria. [1:  Issa Shivji etal (2004), ‘Consitution and Legal system in Tanzania:A Civic Sourcebook’, Mkuki na Nyota Publisher.  ] 

Kuheshimu haki za binadamu, katiba bora ya nchi lazima itoe na kuheshimu haki za binadamu. Haki za binadamu sio tu zinatoa misingi ya kibinadamu lakini pia zinatoa ukomo wa madaraka ya watawala na watawaliwa. Hivyo uwepo wa haki za binmadamu ndani ya katiba kunahakikisha kuwa kundi Fulani la watu halionewi au kukandamizwa na kundi jingine na vile vile zinahakikisha kuwa halionei au kukandamiza watu wengine.
Hatamu ya katiba, katiba ni sheria kuu ya nchi na sheria nyingine zote na taasisi zinatakiwa kufungamana na katiba vinginevyo zitakuwa batili. Hivyo katiba bora lazima itamke wazi kuwa itakuwa ndiyo itashika hatamu dhidi ya sheria na taasisi na mamlaka nyingine zote ndani ya nchi na chochote kitakachofanyika kinyume cha katiba kitakuwa batili na hakitakuwa na nguvu ya kisheria.

SEHEMU YA PILI
Historia ya Katiba ya Jamhuri ya Muungano wa Tanzania
Tokea ipate uhuru toka kwa mkoloni wa Kiingereza Tanzania wakati huo ikijulikana kama Tanganyika imeshakuwa na katiba nne; Katiba ya Uhuru wa Tanganyika ya mwaka 1961-1962, Katiba ya Jamhuri ya Tanganyika ya 1962-1964, Katiba ya Mpito ya Muungano wa Tanganyika na Zanzibar ya mwaka 1964-1977, na Katiba ya Jamhuri ya Muungano wa Tanzania ya mwaka 1977 ambayo ndiyo itakuwa kiini cha mjadala katika sehemu hii.
Kama tunavyojua Tanzania ilipata uhuru wake mwaka 1961 kutoka kwa Waingireza, ambao kabla ya kukabidhi madaraka kwa serikali huru ya Tanganyika waliandika katiba, ambayo ilikuja kujulikana kama katiba ya uhuru, 1961(Tanganyika (constitution) Order in Council 1961) ambayo pia ndio ilitoa uhuru wa Tanganyika. Katiba hii kama nilivyosema hapo awali ilitengenezwa na serikali ya kikoloni kwa kushirikiana na chama cha TANU chini ya uongozi wa Mwal. Jurius Kambarage Nyerere na kongamano la katiba hii lilifanyika katika ukumbi wa Karimjee Dar Es Salaam. Serikali ya kwanza iliyotokana na katiba hii ilikuwa ni ya mfumo wa kiingereza (Westminster model) chini ya vyama vingi ikiwa na Waziri Mkuu kama kiongozi wa serikali na Gavana akiwa mkuu wa nchi akimwakilisha Malkia wa Uingereza.
Katiba ya pili, ni Katiba ya Jamhuri ya watu wa Tanganyika, 1962-1964 ambayo ilifuatia mwaka mmoja baadae ambapo ilibadilisha serikali kutoka serikali inayofata mfumo wa kiingileza (Westminster model) mpaka serikali inayofata mfumo wa Jamhuri inayoongozwa na rais. Katiba hii ya jamhuri ilaanzisha cheo cha rais na kufuta cheo cha gavana. Katiba hii pia ilimpa rais madaraka makubwa kuliko mtu au taasisi nyingine yeyote ndani ya Jamhuri
Katiba ya tatu, ni katiba ya Mpito ya Jamhuri ya Muungano ya Tanganyika na Zanzibari, 1964-1977. Kufuatia muungano wa Tanganyika na Zanzibari wa tarehe 26/04/1964, rais wa Jamhuri ya Muungano wa Tanganyika na Zanzibari kwa kutumia mamlaka aliyopewa na hati ya Muungano aliamuru kuwepo kwa Katiba ya Mpito (the interim Constitution Decree, 1964) iliyojulikana kama Katiba ya Mpito ya Jamhuri ya Muungano wa Tanganyika na Zanzibari ya mwaka 1964 (the interim Constitution Constitution of United Republic of Tanganyika and Zanzibar). Mnanmo mwaka 1965, na kufuatia mchakato ulioanza mapema mnamo mwaka 1963 ndani ya Kamati Kuu ya Chama Tawala cha TANU bunge lilipitisha sheria ambayo ilibadilisha Katiba ya Mpito ya Jamhuri ya Muungano ya Tanzania kuwa ya Chama kimoja, TANU kwa Tanganyika na ASP kwa Zanzibari huku katiba ya TANU ikiwekwa kama kiambata cha Katiba hiyo (schedule). Katiba hii mara nyingi hujulikana kama katiba ya chama kimoja. Kuna mabadiliko mengine kadha yaliyofanywa kwenye katiba hii baada ya yale ya mwaka 1965, ambapo yaligusa zaidi kumwongezea rais madaraka, kukifanya chama kuwa na nguvu kuliko bunge (chama kushika hatamu) na kupunguza idadi ya wabunge wa kuchaguliwa na kuongeza wabunge wa kuteuliwa.
Katiba ya Jamhuri ya Muungano wa Tanzania 1977 kama ilivyofanyiwa marekebisho kwa nyakati tofauti. Katiba hii ya mwaka 1977 ilitungwa na kupitishwa na bunge kufuatia muungano wa vyama vya TANU na ASP kuunda CCM mnamo mwaka 1977. Kufuatia ukweli kuwa katiba hii ndio katiba ambayo inafanya kazi mpaka sasa na kwa kuwa ni katiba iliyodumu kwa mda mrefu kuliko katiba nyingine zote na kwa kuwa ndio inatoa msingi wa mchakato wa kutungwa kwa katiba mpya basi ni vema tukaangalia mchakato wa kuundwa kwake.
Kufuatia kuzaliwa kwa CMM mwenyekiti wa chama na rais wa Jamhuri ya muungano kwa mamlaka aliyopewa na hati ya muungano mnamo tarehe 16/3/1977 na kwa Tangazo la serikali Na. 38/3/77 aliteua tume ya Katiba ambayo ilijumuisha wajumbe kutoka bara na visiwani chini ya uenyekiti wa Sheikh Thabit Kombo kwa Zanzibari na Pius Msekwa kwa Tanzania bara.[footnoteRef:2] Tarehe hiyo hiyo na kwa tangazo la serikali Na. 39/3/77 raisi aliteuwa Bunge la katiba na kuitangaza tarehe 25/4/1977 kuwa tarehe ambayo bunge la katiba litakaa na kupitia mapendekezo yaliyotolewa na tume ya Katiba kuhusu Katiba mpya.[footnoteRef:3] Tume ya katiba iliwasilisha mapendekezo yake ya katiba mpya mnamo tarehe 26/3/1977.[footnoteRef:4]  Pia kabla sijaenda mbele zaidi itambulike kuwa wajumbe wote waliounda bunge la katiba ni wale wale walikuwa wanaunda bunge la kawaida la Jamhuri ya Muungano wa Tanzania na ni moja ya tano tu ya wajumbe wote walikuwa wanatoka Zanzibari. Kingine ambacho lazima kieleweke hapa ni kwamba mapendekezo ya katiba ya 1977 hayakujadiliwa na wananchi bali wajumbe wa kamati kuu wa CCM nyuma ya mapazia. Tarehe 25/4/1977 bunge la katiba baada ya kujadili kwa takribani masaa matatu na baada ya michango ya wajumbe wasiozidi saba kuchangia mapendekezo ya tume ya katiba, bunge lilipisha mapendekezo hayo kuwa katiba ya Jamhuri ya Muungano wa Tanzania 1977.  [2:  Ifahamike kuwa tume hi indo ile ile iliyohusika na kuunda katiba ya CCM. Vile vile tume hii iliteuliwa kwa Tangazo la Serikali Na.38 la 25/3/77]  [3:  Bunge la katiba ni bunge maalumu ambalo huundwa maalumu kwa ajili ya kupitia na kuasili katiba na mara nyingi wabunge wanaounda bunge hili hujaguliwa na wananchi kupitia uchaguzi maalumu na hufikia tamati mara tu kazi ya kuasili katiba inapokamilika.]  [4:  Tume hii ilianza kuanda mapendekezo hata kabla haijateuliwa.] 

Hivyo sioni ajabu kwa baadhi ya watu na wasomi wa maswala ya katiba wanapoiita Katiba ya Jamhuri ya Muungano wa Tanzania, 1977 kuwa  ni Katiba ya Chama badala ya wananchi kama inavyosomeka kwenye utangulizi wa Katiba yenyewe (the preamble of the Constitution of United Republic of Tanzania 1977)[footnoteRef:5] [5:  Kwa hiyo, basi, katiba hii imetungwa na bunge
maalum la jamhuri ya muungano wa tanzania,
kwa niaba ya wananchi,] 

Marekebisho mbalimbali yaliyofanywa kwenye katiba ya Jamhuri ya Muungano wa Tanzania, 1977 lakini kwa ajili ya mada hii nitaangazia marekebisho makubwa manne; yaani mabadiliko ya tano, ya nane, ya kumi na moja, na marekebisho ya kumi na tatu ya katiba. Marekebisho makubwa ya kwanza ya Katiba ya Jamhuri ya Muungano wa Tanzania ni yale yaliyofanyika mnamo mwaka 1984 kupitia sheria Na.15 ya 1984. Marekebisho haya ndiyo yaliyoleta na kutambulisha mswada wa haki za binadamu ndani ya Katiba ya Jamhuri ya Muungano wa Tanzania, 1977.[footnoteRef:6]  [6:  Mswada wa haki za binadamu unapatikana kuanzia ibara ya 12 - 29 ya Katiba Jamhuri ya Muungano wa Tanzania 1977] 

Mwaka 1992 marekebisho mengine makubwa yalifanyika kwenye Katiba ya Jamhuri ya Muungano wa Tanzania 1977 kupitia sheria Na.4 ya Mwaka 1992. Kupitia marekebisho haya Tanzania ilianzisha tena mfumo wa vyama vingi.[footnoteRef:7] [7:  Mabadiliko haya yalifanyika kufuatia mapendekezo ya Tume ya rais kuhusu Chama kimoja au vyama vingi maarufu kama Tume ya Nyalali. Katika katiba ya Jamhuri ibara ya 3 ya Katiba ya Jamhuri ya Muungano wa Tanzania 1977.] 

Marekebisho ya tatu makubwa ni marekebisho ya kumi na moja ya mwaka 1994 ambayo yalipitishwa na sheria Na. 34 ya mwaka 1994 na kusainiwa na rais mwaka 1995. Ambapo yalianzisha mfumo wa mgombea mwenza wa rais ambaye anatakiwa kuchaguliwa kwa njia ya kura na hivyo kuhitimisha mfumo uliokuwepo awali ambapo makamu wa rais alikuwa anatoka Zanzibari kama rais ametoka Bara na  makamu kutoka bara ikiwa rais ametokea Zanzibari.
Mabadiliko makubwa ya mwisho yalifanywa mnamo mwaka 2000, kupitioa sheria Na. 3 ya mwaka 2000. Kupitia marekebisho haya mambo makuu manne yalifanyika, ambayo ni mfumo wa kumchagua rais kwa kura nyingi badala ya hitaji la mshindi kuwa na asilimia hamsini au zaidi lililokuwepo kabla ya mwaka 2000, kuongeza idadi ya viti vya wabunge bungeni hadi kufikia 30%, kutamkwa wazi kwa uhuru wa mahakama (ibara ya 107A na 107 B ya katiba) na kuanzishwa kwa Tume ya Haki za Binadamu na Utawala Bora. 
Kuna marekebisho mengine kadha ambayo yamefanyika kwenye katiba hii lakini hayakuwa makubwa na muhimu kama yaliyoonyeshwa hapo juu.

SEHEMU YA TATU
Mafanikio na Maendeleo ya Kikatiba Ndani ya Miaka Hamsini ya Uhuru Tanzania
Pamoja na mapungufu mbalimbali ambayo yanaweza kuonyeshwa kwenye maendeleo ya katiba ndani ya Jamhuri ya Muungano wa Tanzania lakini vilevile kuna mafanikio mengi ambayo yanaweza kuonyeshwa katika miaka hii hamsini tangu uhuru:-
Utawala bora unaoheshimu utawala wa sheria, ni moja ya mafanikio ya katiba ndani ya miaka hamsini ya uhuru. Tanzania ni moja ya nchi chache katika bara la Afrika ambazo zinaendeshwa kwa misingi ya utawala bora na sheria. Tokea tupate uhuru ukiachia matukio machache ya uvujinfu wa sheria na utawala bora katika miaka ya 1960 hasa wakati wa Azimio la Arusha na operesheni vijiji Tanzania imekuwa ni moja ya nchi zinazoheshimu misingi ya utawala bora na sheria na hali hii imekuwa ikiimalika kadili siku zinavyokwenda.  Haya yote yamewezekana kutokana na mfumo mzuri wa utawala ambao umewekwa na katiba ya Jamhuri ya Muungano wa Tanzania hasa kuanzia mwaka 1984 kipindi ambacho haki za binadamu ziliwekwa kuwa sehemu ya Katiba ya Jamhuri ya Muungano. Vile vile kuanzishwa kwa mfumo wa vyama vingi kumesaidia kwa kiasi kikubwa kuwepo kwa utawala bora na utawala wa sheria.
Haki za binadamu, ni mafanikio mengine ambayo yanatokana na Katiba ya nchi. Kuanzia mwaka 1984 Katiba ya Jamhuri ya Muungano wa Tanzania ya mwaka 1977 iliingiza mswada wa haki za binadamu kuwa sehemu ya katiba. Japo kuna changamoto nyingi hasa katika upande wa utekelezaji wa haki za binadamu kutokana na mfumo mgumu uliowekwa na Sheria Na. 33 ya mwaka 1995.[footnoteRef:8] Uwepo wa haki za binadamu kwenye Katiba ya Jamhuri ya muungano ya Tanzania kumesaidia kwa kiasi kikubwa kupunguza uvunjifu wa haki za binadamu na watawala na hata watu binafsi kwa kuogopa uwepo haki za binadamu ndani ya Katiba. Kabla ya hapo serikali ilikuwa na uwezo wa kumfanya mtu kitu chochote bila kuulizwa na mtu lakini hivi sasa hata kama sheria inaipa serikali nguvu  kufanya jambo Fulani bado itahitaji kujiuliza kama jambo hilo halikinzani na haki za binadamu kwa kuwa ikiwa swala hilo linakinzana na haki za binadamu bado jambo hilo litakuwa batili. [8:  The Human Rights and Duty Enforcement Act 1995] 

Mgawanyo wa madaraka baina ya taasisi na idara mbalimbali za serikali. Katiba ya Jamhuri ya Tanzania imewezesha kuwepo na mgawanyo wa madaraka baina ya Rais, Bunge na mahakama.[footnoteRef:9] Pamoja na mapungufu mbalimbali katika eneo hili lakini bado Tanzania ni moja ya nchi chache Afrika ambapo kuna mgawanyo wa wazi wa madaraka kati ya Rais, Bunge na Mahakama. Hili limewezekana kwa kuwa katiba ya nchi imeeleza kwa uwazi uwepo wa taasisi hizi na mgawanyo wake wa madaraka. [9:  Ibara ya 4 ya Katiba ya Jamhuri ya Muungano wa Tanzania 1977.] 

Uhuru wa mahakama, japo bado kuna changamoto kadhaa kwenye eneo hili lakini katiba imeeleza kwa uwazi katika ibara ya 107A na 107B kuwa mahakama ndio itakuwa chombo pekee cha kutoa maamuzi na katika hivyo hakitaingiliwa kwa namna moja ama nyingine na mamlaka au taasisi nyingine. Kutokana na uwepo wa kifungu hiki katika katiba tumeweza kushuhudia maamuzi mengi makubwa ya mahakama dhidi ya mihimili mingine ya serikali kama kesi ya Kituo cha Haki za Binadamu na wengine Vs Mwansheria Mkuu wa Serikali[footnoteRef:10]  [10:  Legal and Human Rights Center and others vs The Attorney General Miscellaneous Civil Cause No. 77 of 2005] 

Uchaguzi huru na wa haki, Tanzania ni moja ya nchi katika bara la Africa ambayo kwa kiasi fulani toka kuanzishwa kwa vyama vingi imekuwa ikifanya uchaguzi huru na haki. Amabapo kila mgombea amepewa uhuru wa kufanya kampeni sehemu yeyote ya Tanzania, watu wote wenye umri wa kupiga kura wanaruhusiwa kupiga kura bila upendeleo, kuna tume ambayo kwa kiasi  fulani iko huru, uhuru wa kutoa maoni wa kila mtu umeimarishwa kiasi kwamba kila mtu anaruhusiwa kutoa maoni yake kwa njia yeyote bila kuingiliwa na vyombo vya dora. Hii yote imewezekana kwa kuwa Katiba ya Jamhuri ya muungano imetoa kwa uwazi haki ya kila mtanzania kushiriki katika utawala wa nchi ama moja kwa moja au kwa kupitia wawakilishi.[footnoteRef:11] [11:  Ibara ya 5 na 21 ya Katiba ya Jamhuri ya Muungano wa Tanzania] 

Umoja amani na mshikamano wa watanzania nchi nzima. Tanzania ni moja ya nchi ambayo kutokana na misingi iliyowekwa na katiba imeendelea kuwa nchi yenye amani umoja na mshikamano toka ilipopata uhuru pamoja na kuwa na jumla ya makabila 120 tofauti. Katiba ya nchi tokea nchi ilipopata uhuru iliweka misingi ambayo haikubagua au kuwapendelea watu wa kabila lolote lile na vile vile katiba hii imeweka misingi ya umoja usawa wa kila mtu na kwa kila jamii bila kubagua.[footnoteRef:12] [12:  Ibid Utangulizi.] 

Haya ni baadhi ya tu ya mafanikio ambayo yametokana na katiba ya nchi ambayo pia yanaonyesha maendeleo ya kikatiba katika Jamhuri ya Muungano wa Tanzania.

Changamoto
Kama wasemavyo waswahili palipo na mafanikio hapakosi changamoto, maendeleo ya Katiba ndani ya Jamhuri ya Muungano wa Tanzania yana changamoto na bado kuna mapungufu mengi ili kufikia Tanzania yenye Katiba bora. Kwa ajili ya mada hii nitaongelea baadhi ya changamoto na mapungu yanayo ikabili Tanzania kikatiba.
Kukosekana kwa uhalali wa katiba iliyopo sasa, kama nilivyoeleza hapo awali katiba ya Jamhuri ya Muungano wa Tanzania 1977 ilitengenezwa na watawala bila kuwahusisha wananchi kikamilifu na hivyo kukosa uhalali mbele ya wananchi husika tokea mwanzo. Ninasema hivi kwa sababu ili katiba iitwe katiba ya watu ni lazima mchakato na upatikanaji wake uwashirikishe wananchi moja kwa moja. Katiba ya 1977 haikuhusisha wananchi si kwa maoni wala kura bali ilitengenezwa na kupitishwa na chama tawala cha wakati ule ambacho ndiyo kilikuwa kinashika hatamu. Vile vile katiba hii inakosa uhalili mbele ya wananchi kwa kuwa wananchi wenyewe kutokana na ukweli kuwa hawakushirikishwa katika kuitengeneza hawaijui achilia mbali kuielewa na hivyo kushindwa kuiheshimu na mamlaka zinazoanzishwa chini yake. Watanzania wengi hawajui kabisa kuhusu maswala ya katiba kiasi kwamba hata kama viongozi wakienda kinyume na katiba hii wanashindwa kuhoji au kudai kukoma kwa ukiukwaji huo. Mfano wananchi wengi wa Tanzania hasa waishio vijijini wanaamini kuwa serikali inao uwezo wa kufanya jambo lolote ikiamua hata kama jambo hilo ni kinyume na katiba ya nchi.
Ukubwa na wingi wa madaraka ya rais, ni changamoto na kikwazo kingine katika kufikia katiba bora yenye kutoa na kuheshimu misingi ya utawala bora na utawala wa sheria. Kutokana na ukweli kuwa katiba hii iliundwa kipindi cha chama kimoja hasa wakati ambao chama kilikuwa kimeshika hatamu imejikuta ikimpa rais madaraka makubwa mno kiasi cha kufanya mfumo mzima wa serikali kuwa chini ya mtu mmoja. Ukubwa wa madaraka ya rais unafanya hata mgawanyo wa madaraka uliotolewa na katiba kukosa maana, kwani japo rais sio mbunge lakini anatunga sheria achilia mbali kwa kusaini bali kupitia watu ambao wanaingia bungeni kwa uteuzi wake. Kwa mujibu wa katiba ya sasa rais anaouwezo wa kuteua wabunge mpaka kumi, mawaziri na manaibu waziri pia japo ni wabunge lakini bado wanaingia bungeni kama wabunge na watendaji wa serikali na hivyo wanatetea maslahi ya serikali (excutive) kwa kuwa wameteuliwa na rais, bado kuna mwanasheria mkuu wa serikali ambaye pia anaingia bungeni kwa uteuzi wa rais. Hali hii inamfanya rais kuweza kushawishi utungwaji wa sheria. Kwa upande wa mahakama rais ndiyo mtu anayemteuwa Jaji Mkuu wa Tanzania ambaye kwa pamoja wanateuwa majaji wengine na ambao ndiyo wanaunda Tume ya ya Kuajili ya Mahakama ambayo pia ndiyo inateuwa mahakimu wa mahakama za chini. Hivyo ukichunguza kwa makini unagundua kuwa rais ndiyo anateuwa watendaji wote wa mahakama kuanzia mahakama ya rufaa hadi mahakama ya mwanzo na hivyo pamoja na mambo mengine yote ambayo katiba imeweka kuwalinda watendaji hawa lakini ukweli unabaki kuwa rais anateua watu ambao watakuwa watiifu na waaminifu kwake na hivyo kwa njia moja ama nyingine lazima atakuwa na uwezo wa kushawishi maamuzi yao. Rais pia anateua watendaji wakuu wengine wengi kiasi kwamba karibu kila idara ya serikali anajikuta anawatendaji kadha ambao kwa lugha nyepesi ni watu wake.[footnoteRef:13]  Hivyo Katiba ijayo lazima ihakikishe inapunguza madaraka ya rais ili kuleta uwiyano wa kimadaraka katika serikali. [13:  Ibara ya 36, 55, 59, 60, 61, 66(1) (e), 74(2), 87, 109(2), na 129(3). Hizi ni baadhi ya ibara ndani ya Katiba ya Jamhuri ya Muungano wa Tanzania 1977 inayompa rais mamlaka ya kuteua watu mbalimbali kuwa watendaji wakuu ndani ya Serikali.] 

Uvunjifu wa haki za binadamu ni sehemu nyingine ambayo katiba inachangia uwepo wake. Katiba ya Jamhuri ya Muungano wa Tanzania japo imeingiza mswada wa haki za binadamu lakini imeweka vifungu vingine vingi ambavyo vinafanya uwepo wa haki za binadamu ndani ya katiba kukosa nguvu.[footnoteRef:14] Hili limeongezwa zaidi na sheria Na. 33 ya 1995,[footnoteRef:15] ambayo badala ya kuweka utaratibu mwepesi wa jinsi ya kupeleka suala la uvunjifu wa haki za binadamu mahakani imefanya suala hilo kuwa gumu zaidi [14:   Ibid Ibara ya 30 na 31 ]  [15:  ] 

Hizo ni baadhi ya changamoto ambazo zinatokana na katiba kuwa na mapungufu na ambayo ni lazima yaangaliwe ili kuwepo na katiba bora.

SEHEMU YA NNE
Mchakato Kuelekea Katiba Mpya 
Baada ya miaka hamsini ya uhuru angalau sasa kuna matumaini ya Tanzania kupata katiba mpya ambayo itahusisha watanzania wote katika uundaji wake. Mchakato wake umeshaanza na tayari Mswada wa Sheria ya Mabadiliko ya Katiba 2011 imeshapitishwa na bunge. Sitaki kuanzisha mjadala hapa wa kama mchakato uliotumika ni sahihi au sio sahi lakini nachoweza kusema kuna mambo kadha wa kadha yanayohitaji kufanyika kama kweli tunahitaji kupata Katiba bora. Kwanza kabla sijaenda mbele zaidi ninapenda kutoa wasi wasi wangu kuhusu ukubwa wa madaraka ambayo rais amepewa ndani ya Mswada huu,[footnoteRef:16] nasema hivi kwa kuwa naamini kuwa kwa madaraka aliyopewa ndani ya mswada huu rais anauwezo wa kuhodhi mtiririko na mchakato wa upatikanaji wa katiba mpya na hata kupelekea mapungufu ambayo yamo kwenye katiba ya sasa yakajirudia kwenye katiba mpya. Huu ni wasi wasi wangu tu lakini pia naamini kuwa pamaoja na yote hayo kama kila mtu akitimiza wajibu wake kwa sehemu yake bado tuna nafasi ya kupata katiba nzuri na bora. Yafuatayo ni baadhi ya mambo ambayo kwa maoni yangu naamini ikiwa tunataka kupata katiba bora ni lazima yafanyike. [16:  ] 

Moja serikali ambayo katika mswada huu na kimantiki ndiyo yenye jukumu la kwanza na kubwa kuhakisha tunapata katiba bora inatakiwa kuaanda mazingira ambayo yatawezesha mchakato wa kutunga katiba bora unapelekea kwenye katiba ambayo inatakiwa na watanzania wote. Serikali lazima ihakikishe kuwa inawapa wananchi elimu ya kutosha kuhusu katiba na utawala bora hasa misingi ya katiba bora na nini cha kufanya ili maoni yao yapelekee katika kupatikana kwa katiba bora. Nasema hivi kwa kuwa bado naamini kuwa watanzania wengi bado hawana elimu ya kutosha kuhusu katiba na mchakato wa kuunda katiba mpya, hivyo bila kuwapatia elimu ya kutosha hawataweza kushiriki kikamilifu katika upatikanaji wa katiba bora kitu ambacho kitapelekea katiba isiwe na uhalali mbele ya wananchi wote kwa kuwa hawatakuwa na ufahamu nayo. Pia kukosekana kwa elimu ya kutosha kutafungua milango kwa wajanja wachache kutumia umbumbu wa watanzania kwenye suala hili kuingiza ajenda zao binafsi kwa maslahi yao na mwsho wa siku tutakuwa na katiba ambayo inalinda maslahi ya wachache badala ya utashi wa wananchi wote.
Serikali pia inatakiwa kuanda mazingira ambayao yatawezesha mchakato wa uundaji wa katiba mpya kuwafikia watu wote. Lakini sio kuwafikia tu bali pamoja na kuwawekea mazingira ya wazi na timilifu ya kushiriki. Serikali lazima ihakikishe kila mtaa na kila kijiji kinashiriki katika kutoa maoni ya katiba wanayoitaka kwa muda unaojitoshereza na bila kubuguziwa na watu au vyombo vya dora.
Kwa upande wa rais ninatoa rai kwake kuwa asitumie vibaya madaraka aliyopewa bali ahakikishe kuwa tume anayoiunda inakuwa huru na inahusisha watu makini na wenye weredi ambao watafanya kazi nzuri na mwisho wa siku tupate katiba nzuri ambayo itamletea sifa hata atakapmaliza muda wake madarakani. Pamoja na kuteua watu wenye weredi rais lazima ahakikishe kuwa anatoa muda wa kutosha kwa tume hii pamoja na dhana na fungu linalotosheleza kufanya kazi ambayo tunataka waifanye. Pia baada ya tume kuwasilisha ripoti yake basi maoni yao yazingatiwe badala ya kuwekwa kapuni kama ambavyo imefanyika kwa ripoti na maoni ya tume mbalimbali ambazo zimekwisha undwa ndani ya nchi hii.
Vyama vya siasa navyo vina nafasi kubwa sana kuhakikisha tunapata katiba bora. Vyama vya siasa vinanguvu kubwa ya kuuelimisha na kuushawishi umma kushiriki kikamilifu katika mchakato mzima wa uutungwaji na uundaji wa katiba mpya. Vile vile vyama vya siasa ndiyo mwisho wa siku kupitia wabunge wao ndiyo watakao jadili mswada wa katiba mpya pale utakapokuwa tayari.[footnoteRef:17] [17:  kwa mujibu wa mswada wa sheria ya marekebisho ya Katiba 2011 kifungu cha 20, wabunge wote wa bunge la Jamhuri ya Muungano wa Tanzania na wale wa baraza la wawakilishi la Serikali ya mapinduzi ya Zanzibari watakuwa sehemu ya bunge la katiba na hivyo ni dhahiri kuwa wajumbe hawa watakuwa wengi kuliko wajumbe wengine wote] 

Asasi za kiraia nazo kama ilivyo kwa serikali na vyama vya siasa wanao mchango mkubwa katika kuhakikisha kuwa tunapata katiba mpya iliyo bora, kwa kuwaelimisha wananchi kupitia vipeperushi makongamano na midaharo lakini pia kuikemea na kuishauri serikali pale inapokosea au kwenda mlama.
Wananchi ambao ndio wadau wakubwa katika mchakato huu wanalo jukumu kubwa sana katika kuhakikisha kuwa Tanzania inapata katiba mpya iliyo bora. Wananchi kwanza mmoja mmoja lazima wahakikishe kuwa wanajielimisha vya kutosha juu ya uundaji wa katiba mpya ili wawe kwenye sehemu nzuri ya kushiriki kikamilifu katika mchakato wa uundaji wa katiba mpya. 
Pili wananchi lazima wahakikishe kuwa wanashiriki kikamilifu katika kutoa mchango wao wa maoni na ushirikiano wa hali na mali kuhakikisha kuwa tunapata katiba iliyobora inayowakilisha maoni na mtizamo wa watanzania wote. Kila mtanzania popote alipo lazima ahakikishe anashiriki moja kwa moja katika mchakato huu kwa kutoa maoni kuitisha mijadala na kuhamasisha wengine kushiriki kwenye mchakato wa katiba mpya. 
Tatu kila mwananchi anao wajabu kikatiba kuhakikisha kuwa serikali inasikiliza maoni yake lakini bila kuathiri uhuru wa watu wengine kutoa michango yao.
Katika kumalizia hili nawaasa na kuwahamasisha wananchi wote wa Tanzania kwa rika na matabaka yote kujiuliza wao wenyewe kwanza je wamefanya nini na wamejipangaje katika kushiriki mchakato unaoendelea wa upatikanaji wa Katiba mpya ya Tanzania iliyo bora. Kila mtu lazima aweke nadhiri moyoni mwake kuwa atashiriki kikamilifu kwenye mchakato wa katiba mpya kwa uchungu na uzalendo wa Tanzania bora na si kwa maslahi binafsi au kwa maslahi ya kikundi cha watu fulani. Watanzania lazima tuwe wazalendo na nchi yetu, tuwe tayari kuitumikia kwa kujitoa kwa moyo wote na tuache kujifungia ndani na kulaumu maana Tanzania hii sio ya mtu fulani au kikundi cha watu fulani bali ni yetu wote na kwa pamoja tunauwezo wa kuitoa hapa ilipo kuipeleka sehemu ambayo ni bora zaidi. Tukikaa na kusubiri watu fulani wafanye kazi kwa niaba yetu mwisho wa siku tutaumia sisi wenyewe maana katiba hata kama itatungwa na watu wachache itatuhusi sisi wote na sisi wote tutaathirika na yale yatakayowekwa ndani ya Katiba hiyo.


SEHEMU YA MWISHO 
Hitimisho
Mwisho napenda kuhitimisha mada yangu kwa kusema kuwa miaka hamsini ya uhuru tumethubutu tumeweza na tunasonga mbele. Lakini ili tusonge kwa uelekeo mzuri tuutakao na kwa maslahi ya taifa lote, lazima tuwe na katiba bora ambayo inajali na kulinda maslahi ya watu wote bila kujali kabila, rangi, mali, elimu na itikadi zao. Lazima tuwe na katiba inayotokana na watu wote kwa maslahi ya watu wote na kwa ajili ya watu wote. Kwa kuzingatia maendeleo ya katiba ndani ya miaka hamsini ya uhuru utaona kuwa tumethubutu kuwa na katiba zetu baada ya uhuru tumeweza kupata katiba bora japo kuna changamoto nyoingi na sasa ni muda wa kusonga mbele maana tunaweza kwa kuhakikisha kuwa Katiba mpya inakizi viwango vyote vya Katiba mpya inayotakiwa katika dunia na nchi ya kidemokrasia kama yetu. Ili kufanikisha hili kauli mbiu yangu bado ni ile ile kila mtu lazima ajiulize amefanya nini kwa ajili ya taifa lake Tanzania badala ya kukaa na kulalamikia wengine wanaofanya japo kidogo huku yeye akiwa amejikunyata na kusema acha wafanye si ndiyo wenye nchi bwana. Hakuna mwenye nchi na wote ni wenye nchi, hivyo ni jukumu letu sote kuhakikisha kuwa tunashiriki katika kuijenga nchi yetu ili miaka hamsini mingine watoto wetu na vizazi vijavyo wajivunie kuzaliwa Tanzania wakiwa na katiba bora inayojali misingi ya utawala bora, haki na usawa wa kila raia na utawala wa sheria.
Mungu ibariki Afrika, Mungu Ibariki Tanzania na Mungu mbariki Mtazania. Ameni


